Document ID: 32010Q0423(01)

Reference:
23.4.2010
LV
Eiropas Savienības Oficiālais Vēstnesis
L 103/1
EIROPAS SAVIENĪBAS REVĪZIJAS PALĀTAS REGLAMENTS
SATURS
I SADAĻA –   PALĀTAS ORGANIZĀCIJA
I NODAĻA:
PALĀTA
1. pants
Koleģiālā būtība
1. IEDAĻA:
LOCEKĻI
2. pants
Amata pilnvaru termiņa sākums
3. pants
Locekļu saistības un pienākumu izpilde
4. pants
Atlaišana no amata un pensijas tiesību vai citu pabalstu atņemšana
5. pants
Vecākuma pakāpe
6. pants
Locekļu aizstāšana uz laiku
2. IEDAĻA:
PRIEKŠSĒDĒTĀJS
7. pants
Priekšsēdētāja ievēlēšana
8. pants
Priekšsēdētāja aizstāšana uz laiku
9. pants
Priekšsēdētāja pienākumi
3. IEDAĻA:
APAKŠPALĀTAS UN KOMITEJAS
10. pants
Apakšpalātu izveidošana
11. pants
Apakšpalātu kompetence
12. pants
Komitejas
4. IEDAĻA:
ĢENERĀLSEKRETĀRS
13. pants
Ģenerālsekretārs
II NODAĻA:
PALĀTAS PIENĀKUMU IZPILDE
14. pants
Deleģēšana
15. pants
Kredītrīkotāja pilnvaras
16. pants
Palātas organizatoriskā struktūra
II SADAĻA –   PALĀTAS DARBA PROCEDŪRAS
I NODAĻA:
PALĀTAS UN APAKŠPALĀTU SĒDES
1. IEDAĻA:
PALĀTA
17. pants
Sēžu grafiks
18. pants
Darba kārtība
19. pants
Lēmumu pieņemšanas procedūra
20. pants
Sēžu vadīšana
21. pants
Kvorums
22. pants
Slēgtas un atklātas sēdes
23. pants
Sēžu protokoli
2. IEDAĻA:
APAKŠPALĀTAS
24. pants
Apakšpalātu sēdes
II NODAĻA:
PALĀTAS, APAKŠPALĀTU UN KOMITEJU LĒMUMI
25. pants
Palātas lēmumi
26. pants
Apakšpalātu lēmumi
27. pants
Komiteju lēmumi
28. pants
Valodu lietojums un autentificēšana
29. pants
Dokumentu izplatīšana un publicēšana
III NODAĻA:
REVĪZIJA UN PĀRSKATU, ZIŅOJUMU, ATZINUMU, APSVĒRUMU UN DEKLARĀCIJAS PAR PĀRSKATU TICAMĪBU SAGATAVOŠANA
30. pants
Revīziju veikšana
31. pants
Referējošais loceklis
III SADAĻA –   VISPĀRĪGIE UN NOBEIGUMA NOTEIKUMI
32. pants
Daļskaitļi
33. pants
Gramatiskā dzimte
34. pants
Īstenošanas kārtība
35. pants
Piekļuve dokumentiem
36. pants
Spēkā stāšanās
37. pants
Publicēšana
EIROPAS SAVIENĪBAS REVĪZIJAS PALĀTA,
ņemot vērā Līgumu par Eiropas Savienības darbību un jo īpaši tā 287. panta 4. punkta piekto daļu,
ņemot vērā Eiropas Atomenerģijas kopienas dibināšanas līgumu un jo īpaši tā 106.a panta 1. punktu,
saņēmusi Padomes 2010. gada 22. februārī sniegto apstiprinājumu,
IR PIEŅĒMUSI ŠO REGLAMENTU.
I   SADAĻA
PALĀTAS ORGANIZĀCIJA
I   NODAĻA
Palāta
1. pants
Koleģiālā būtība
Saskaņā ar Līgumiem un Finanšu regulu Palāta ir organizēta un strādā kā koleģiāla struktūra, ievērojot šo reglamentu.
1.   iedaļa
Locekļi
2. pants
Amata pilnvaru termiņa sākums
Locekļa amata pilnvaru termiņš sākas dienā, kas šim nolūkam noteikta aktā par iecelšanu amatā, vai, ja minētajā aktā konkrēta diena nav noteikta, tad minētā akta pieņemšanas dienā.
3. pants
Locekļu saistības un pienākumu izpilde
Locekļi pienākumus pilda saskaņā ar Līguma par Eiropas Savienības darbību 286. panta 1., 3. un 4. punktu.
4. pants
Atlaišana no amata un pensijas tiesību vai citu pabalstu atņemšana
1.   Ja Palāta ar tās locekļu vairākumu uzskata, ka tās rīcībā nonākusī informācija pamatoti liecina par to, ka kāds loceklis vairs neatbilst vajadzīgajiem nosacījumiem vai nepilda uzticētos pienākumus (Līguma par Eiropas Savienības darbību 286. panta 6. punkts), tad tā uztic priekšsēdētājam vai – gadījumos, kad priekšsēdētājs ir attiecīgais loceklis, – tam loceklim, kam saskaņā ar šā reglamenta 5. pantu ir nākamā augstākā vecākuma pakāpe pēc priekšsēdētāja, sagatavot provizorisku ziņojumu.
2.   Provizorisko ziņojumu kopā ar apliecinošiem dokumentiem izsūta visiem locekļiem, tostarp attiecīgajam loceklim, kurš iesniedz rakstisku atbildi pieņemamā termiņā, ko nosaka priekšsēdētājs vai – gadījumos, kad priekšsēdētājs ir attiecīgais loceklis, – loceklis, kam ir nākamā augstākā vecākuma pakāpe.
3.   Palāta lūdz attiecīgo locekli sniegt paskaidrojumus arī mutiski.
4.   Lēmumu par lietas nodošanu Tiesai, lai attiecīgo locekli atlaistu no amata un/vai lai viņam atņemtu pensijas tiesības vai citus pabalstus, pieņem aizklātā balsošanā ar četru piektdaļu Palātas locekļu balsu vairākumu. Attiecīgais loceklis balsošanā nepiedalās.
5. pants
Vecākuma pakāpe
1.   Locekļu vecākuma pakāpi aiz priekšsēdētāja nosaka, pamatojoties uz stāža ilgumu Palātā. Ja locekli amatā ieceļ atkārtoti, ņem vērā iepriekšējo amata pilnvaru termiņu arī tad, ja atkārtotā iecelšana notiek pēc pārtraukuma.
2.   Ja vairāki locekļi amatā stājušies vienlaikus, tad viņu vecākuma pakāpi nosaka pēc vecuma.
6. pants
Locekļu aizstāšana uz laiku
1.   Ja kāda locekļa amata vieta kļūst vakanta, tad Palāta izraugās vienu vai vairākus locekļus, kuri pilda attiecīgos pienākumus uz laiku, līdz ieceļ jaunu locekli.
2.   Ja kāds loceklis nevar pildīt amata pienākumus prombūtnes vai citu ierobežojumu dēļ, tad šo locekli uz laiku aizstāj viens vai vairāki citi locekļi saskaņā ar Īstenošanas kārtību.
2.   iedaļa
Priekšsēdētājs
7. pants
Priekšsēdētāja ievēlēšana
1.   Jaunu priekšsēdētāju Palāta ievēlē, pirms beidzas amatā esošā priekšsēdētāja pilnvaru termiņš. Tomēr, ja amatā esošā priekšsēdētāja pilnvaru termiņš beidzas vienlaikus ar locekļu daļēju nomaiņu, kas paredzēta Līguma par Eiropas Savienības darbību 286. panta 2. punktā, tad priekšsēdētāja vēlēšanas notiek tūlīt vai, vēlākais, 15 darba dienās pēc tam, kad sākusi strādāt Palāta jaunajā sastāvā.
2.   Priekšsēdētāju ievēlē aizklātā balsošanā. Par priekšsēdētāju ievēlē to kandidātu, kurš balsošanas pirmajā kārtā iegūst divu trešdaļu Palātas locekļu balsu vairākumu. Ja neviens kandidāts minēto vairākumu neiegūst, tad uzreiz rīko balsošanas otro kārtu, kurā par priekšsēdētāju ievēlē to kandidātu, kurš iegūst Palātas locekļu balsu vairākumu. Ja arī otrajā kārtā neviens kandidāts locekļu balsu vairākumu neiegūst, rīko turpmākas kārtas, ievērojot Īstenošanas kārtībā paredzēto procedūru.
8. pants
Priekšsēdētāja aizstāšana uz laiku
1.   Ja priekšsēdētāja amata vieta kļūst vakanta, tad to uz laiku ieņem aizejošais priekšsēdētājs ar nosacījumu, ka viņš vēl aizvien ir Palātas loceklis un ir rīcībspējīgs. Visos citos gadījumos par priekšsēdētāja amata izpildītāju kļūst loceklis ar attiecīgo vecākuma pakāpi saskaņā ar 5. pantu.
2.   Pārejas periodā vienlaikus nodrošinot Palātas ikdienas vadību, priekšsēdētāja amata izpildītājs rīko jauna priekšsēdētāja vēlēšanas saskaņā ar 7. pantu. Taču, ja priekšsēdētāja vieta kļūst vakanta mazāk nekā pusgadu pirms kārtējā mandāta beigām, tad priekšsēdētāju aizstāj loceklis ar attiecīgo vecākuma pakāpi saskaņā ar 5. pantu.
3.   Ja priekšsēdētājs nevar pildīt amata pienākumus prombūtnes vai citu ierobežojumu dēļ, tad viņu uz laiku aizstāj loceklis ar attiecīgo vecākuma pakāpi saskaņā ar 5. pantu.
9. pants
Priekšsēdētāja pienākumi
1.   Priekšsēdētājs:
a)
sasauc un vada Palātas sēdes un atbild par debašu sekmīgu norisi;
b)
nodrošina Palātas lēmumu izpildi;
c)
nodrošina Palātas struktūrvienību sekmīgu darbību, kā arī Palātas darba sekmīgu vadīšanu;
d)
ieceļ atbildīgo personu, kas pārstāv Palātu tiesas procesos, kuros Palāta ir iesaistīta;
e)
pārstāv Palātu ārējās attiecībās, jo īpaši attiecībās ar budžeta izpildes apstiprinātājiestādi, pārējām Savienības iestādēm un dalībvalstu revīzijas iestādēm.
2.   Priekšsēdētājs var deleģēt daļu pienākumu vienam vai vairākiem locekļiem.
3.   iedaļa
Apakšpalātas un komitejas
10. pants
Apakšpalātu izveidošana
1.   Palāta izveido apakšpalātas, lai saskaņā ar Līguma par Eiropas Savienības darbību 287. panta 4. punktu pieņemtu noteikta veida ziņojumus un atzinumus.
2.   Apakšpalātu kompetences sadalījumu nosaka Palāta pēc tās priekšsēdētāja priekšlikuma.
3.   Pēc priekšsēdētāja priekšlikuma Palāta ieceļ visus pārējos locekļus, izņemot pašu priekšsēdētāju, kādā no apakšpalātām.
4.   Katra apakšpalāta ievēlē vienu no tās locekļiem par apakšpalātas vecāko locekli saskaņā ar Īstenošanas kārtību.
11. pants
Apakšpalātu kompetence
1.   Apakšpalātas pieņem ziņojumus un atzinumus, izņemot gada pārskatu par Eiropas Savienības vispārējo budžetu un gada pārskatu par Eiropas Attīstības fondiem. Sīkāki noteikumi ir paredzēti Īstenošanas kārtībā.
2.   Apakšpalāta, kas atbild par kāda dokumenta pieņemšanu atbilstoši 1. punktam, saskaņā ar Īstenošanas kārtību var šo dokumentu nodot pieņemšanai Palātā.
3.   Apakšpalātu pienākumos ietilpst arī Palātā pieņemamu dokumentu sagatavošana. Šādi dokumenti var būt apsvērumu un atzinumu projekti, darba programmu priekšlikumi un citi revīzijas dokumenti, izņemot tos dokumentus, par kuru sagatavošanu atbild saskaņā ar 12. pantu izveidotās komitejas.
4.   Apakšpalātu darba iedalījums konkrētiem locekļiem notiek atbilstoši Īstenošanas kārtībai.
5.   Locekļi atskaitās par viņiem uzticēto pienākumu izpildi apakšpalātai un Palātai.
12. pants
Komitejas
1.   Komitejas izveido un to sastāvu nosaka saskaņā ar Īstenošanas kārtību.
2.   Komitejas atbild par jautājumiem, kas nav minēti 11. pantā kā apakšpalātu pienākumi. Sīkāki noteikumi ir paredzēti Īstenošanas kārtībā.
4.   iedaļa
Ģenerālsekretārs
13. pants
Ģenerālsekretārs
1.   Ģenerālsekretāru ievēlē Palāta aizklātā balsošanā, ievērojot Īstenošanas kārtībā paredzēto procedūru.
2.   Ģenerālsekretārs atskaitās Palātai, tai regulāri ziņojot par pienākumu pildīšanu.
3.   Palātas uzdevumā ģenerālsekretārs atbild par Palātas Sekretariātu.
4.   Ģenerālsekretāram ir pilnvaras, kas dotas iecēlējinstitūcijai Eiropas Kopienu Civildienesta noteikumu 2. panta izpratnē, un pilnvaras, kas dotas institūcijai, kurai ir tiesības slēgt darba līgumus Eiropas Kopienu pārējo darbinieku nodarbināšanas kārtības 6. panta izpratnē, ja vien nav noteikts citādi Palātas Lēmumā attiecībā uz to pilnvaru pildīšanu, kas dotas iecēlējinstitūcijai un institūcijai, kurai ir tiesības slēgt darba līgumus.
5.   Ģenerālsekretārs atbild par Palātas personāla vadību un Palātas pārvaldību, kā arī veic citus Palātas uzticētus pienākumus.
6.   Ģenerālsekretāra prombūtnes vai citu ierobežojumu gadījumā viņu uz laiku aizstāj saskaņā ar Īstenošanas kārtību.
II   NODAĻA
Palātas pienākumu izpilde
14. pants
Deleģēšana
1.   Ar nosacījumu, ka tiek ievērots kolektīvās atbildības princips, Palāta var uzdot vienam vai vairākiem locekļiem veikt skaidri noteiktus vadības vai pārvaldības pasākumus Palātas vārdā un pārraudzībā, jo īpaši to lēmumu sagatavošanu, kurus vēlāk pieņem Palāta pilnā sastāvā. Attiecīgie locekļi par šādā kārtā veiktiem pasākumiem ziņo Palātai.
2.   Saskaņā ar Īstenošanas kārtību locekļi var pilnvarot vienu vai vairākus ierēdņus vai darbiniekus parakstīt dokumentus jautājumos, kas ir locekļu kompetencē.
15. pants
Kredītrīkotāja pilnvaras
1.   Kredītrīkotāja pilnvaras saskaņā ar budžeta izpildes iekšējiem noteikumiem ir Palātas locekļiem un – tās deleģējot – ģenerālsekretāram.
2.   Lēmumā par budžeta izpildes iekšējiem noteikumiem Palāta paredz noteikumus par kontroles procedūrām, ko piemēro kredītrīkotāja un deleģētā kredītrīkotāja pilnvaru izpildei.
16. pants
Palātas organizatoriskā struktūra
1.   Palāta nosaka savu organizatorisko struktūru.
2.   Pēc ģenerālsekretāra priekšlikuma Palāta sadala štatu sarakstā paredzētās amata vietas, ievērojot Īstenošanas kārtības noteikumus.
II   SADAĻA
PALĀTAS DARBA PROCEDŪRAS
I   NODAĻA
Palātas un apakšpalātu sēdes
1.   iedaļa
Palāta
17. pants
Sēžu grafiks
1.   Katra gada beigās Palāta izstrādā provizorisku sēžu grafiku nākamam gadam.
2.   Pēc priekšsēdētāja ierosinājuma vai vismaz vienas ceturtās daļas Palātas locekļu pieprasījuma var rīkot papildu sēdes.
18. pants
Darba kārtība
1.   Sēžu darba kārtības projektus izstrādā priekšsēdētājs.
2.   Darba kārtības projektu kopā ar priekšlikumiem to grozīt iesniedz Palātai, kas katras sēdes sākumā apstiprina darba kārtību.
Termiņus darba kārtības un saistīto dokumentu izplatīšanai nosaka Īstenošanas kārtībā.
19. pants
Lēmumu pieņemšanas procedūra
Palāta lēmumus pieņem oficiālās sēdēs, izņemot gadījumus, kad tā piemēro rakstisko procedūru, kas paredzēta 25. panta 5. punktā.
20. pants
Sēžu vadīšana
Palātas sēdes vada priekšsēdētājs. Priekšsēdētāja prombūtnes vai citu ierobežojumu gadījumā sēdes vada loceklis, kas uz laiku aizstāj priekšsēdētāju atbilstoši 8. pantam.
21. pants
Kvorums
Palāta ir tiesīga lemt divu trešdaļu locekļu klātbūtnē.
22. pants
Slēgtas un atklātas sēdes
Palātas sēdes nav atklātas, ja vien Palāta nelemj citādi.
23. pants
Sēžu protokoli
Visas Palātas sēdes protokolē.
2.   iedaļa
Apakšpalātas
24. pants
Apakšpalātu sēdes
Ja Īstenošanas kārtībā nav noteikts citādi, uz apakšpalātu sēdēm attiecas 1. iedaļas noteikumi.
II   NODAĻA
Palātas, apakšpalātu un komiteju lēmumi
25. pants
Palātas lēmumi
1.   Palāta pieņem lēmumus kā koleģiāla struktūra pēc tam, kad tie izskatīti attiecīgajā apakšpalātā vai komitejā, izņemot tos lēmumus, ko Palāta pieņem kā iecēlējinstitūcija vai kā institūcija, kurai ir tiesības slēgt darba līgumus.
2.   Dokumentus, kas minēti Līguma par Eiropas Savienības darbību 287. panta 4. punkta trešajā daļā (izņemot dokumentus, ko saskaņā ar 11. panta 1. punktu pieņem apakšpalātās), un ticamības deklarāciju, kas minēta Līguma par Eiropas Savienības darbību 287. panta 1. punkta otrajā daļā, Palāta pieņem ar tās locekļu balsu vairākumu.
3.   Neskarot 4. panta 4. punktu un 7. panta 2. punktu, pārējos lēmumus Palāta pieņem ar sēdē klātesošo locekļu balsu vairākumu. Tomēr Palāta pēc kāda locekļa priekšlikuma var ar sēdē klātesošo locekļu balsu vairākumu paziņot, ka par kādu konkrētu Palātā izskatāmu jautājumu lēmumu pieņem ar Palātas locekļu balsu vairākumu.
4.   Ja lēmums pieņemams ar klātesošo locekļu balsu vairākumu, bet tiek nodots vienāds skaits balsu “par” un “pret”, tad priekšsēdētāja balss ir izšķirošā.
5.   Katrā gadījumā atsevišķi Palāta nosaka, kuri lēmumi pieņemami rakstveida procedūrā. Šī procedūra ir precizēta Īstenošanas kārtībā.
26. pants
Apakšpalātu lēmumi
1.   Apakšpalāta pieņem lēmumus ar tās locekļu balsu vairākumu. Ja tiek nodots vienāds skaits balsu “par” un “pret”, tad vecākā locekļa vai viņu uz laiku aizstājošā locekļa balss ir izšķirošā.
2.   Visi Palātas locekļi var piedalīties apakšpalātas sēdē, bet viņi var balsot tikai tajā apakšpalātā, kurā viņi ir locekļi. Ja kāds loceklis iesniedz dokumentu citai apakšpalātai, nevis tai, kurā viņš ir loceklis, tad viņam ir tiesības šajā apakšpalātā balsot par šo dokumentu.
3.   Vecākais loceklis informē visus pārējos Palātas locekļus par dokumentiem, kas pieņemti viņa apakšpalātā saskaņā ar 11. panta 1. punktu. Informēšanas procedūru sīkāk reglamentē Īstenošanas kārtībā.
4.   Apakšpalātā atbilstoši 11. panta 1. punktam pieņemtu dokumentu uzskata par galīgu piecas darba dienas pēc tās dienas, kad notikusi šā panta 3. punktā minētā informēšana, ja vien šajā termiņā Īstenošanas kārtībā precizēts skaits locekļu nav iesnieguši priekšsēdētājam pamatotu lūgumu, lai attiecīgo dokumentu izskatītu un pieņemtu Palātā.
5.   Katrā gadījumā atsevišķi apakšpalāta nosaka, kuri lēmumi pieņemami rakstveida procedūrā. Šī procedūra ir precizēta Īstenošanas kārtībā.
27. pants
Komiteju lēmumi
Ja Īstenošanas kārtībā nav noteikts citādi, komitejas pieņem lēmumus saskaņā ar 26. pantā paredzēto procedūru.
28. pants
Valodu lietojums un autentificēšana
1.   Pārskatus, ziņojumus, atzinumus, apsvērumus, deklarāciju par pārskatu ticamību un citus dokumentus, ko paredzēts publicēt, sagatavo visās oficiālajās valodās.
2.   Dokumentus autentificē ar priekšsēdētāja parakstu uz visu oficiālo valodu versijām.
29. pants
Dokumentu izplatīšana un publicēšana
Saskaņā ar Līgumiem un jo īpaši Līguma par Eiropas Savienības darbību 287. panta 4. punktu, neskarot attiecīgos Finanšu regulas noteikumus, Īstenošanas kārtībā ir paredzēti noteikumi par Palātas pārskatu, ziņojumu, atzinumu, apsvērumu, deklarācijas par pārskatu ticamību un citu lēmumu izplatīšanu un publicēšanu.
III   NODAĻA
Revīzija un pārskatu, ziņojumu, atzinumu, apsvērumu un deklarācijas par pārskatu ticamību sagatavošana
30. pants
Revīziju veikšana
1.   Palāta paredz sīki izstrādātus noteikumus, ar kuriem saskaņā veicamas Līgumos paredzētās revīzijas.
2.   Palāta revīzijas veic saskaņā ar tās darba programmā noteiktajiem mērķiem.
31. pants
Referējošais loceklis
1.   Attiecīgā apakšpalāta ieceļ vienu vai vairākus locekļus par referējošajiem locekļiem katram veicamajam uzdevumam. Uzdevumiem, kas tieši neietilpst kādas apakšpalātas kompetencē, vienu vai vairākus referējošos locekļus katrā gadījumā atsevišķi ieceļ Palāta.
2.   Kad Palātai lūdz sniegt atzinumu atbilstoši Līguma par Eiropas Savienības darbību 287., 322. vai 325. pantam vai ja Palāta vēlas izteikt apsvērumus atbilstoši Līguma par Eiropas Savienības darbību 287. pantam, Palāta no locekļu vidus izraugās vienu vai vairākus referējošos locekļus, kuriem uzdod izskatīt attiecīgo jautājumu un sagatavot dokumenta projektu.
III   SADAĻA
VISPĀRĪGIE UN NOBEIGUMA NOTEIKUMI
32. pants
Daļskaitļi
Piemērojot šo reglamentu, daļskaitļus noapaļo uz augšu līdz veselam skaitlim.
33. pants
Gramatiskā dzimte
Gramatiskās dzimtes lietojums šajā reglamentā, atsaucoties uz cilvēkiem, attiecas gan uz sievietēm, gan uz vīriešiem.
34. pants
Īstenošanas kārtība
1.   Palāta ar tās locekļu vairākuma lēmumu nosaka šā reglamenta Īstenošanas kārtību.
2.   Īstenošanas kārtību publicē Palātas tīmekļa vietnē.
35. pants
Piekļuve dokumentiem
Saskaņā ar atklātības un labas pārvaldības principiem, neskarot Finanšu regulas 143. panta 2. punktu un 144. panta 1. punktu, jebkurš Eiropas Savienības pilsonis un jebkura fiziska vai juridiska persona, kura dzīvo vai kuras juridiskā adrese ir kādā dalībvalstī, ir tiesīga piekļūt Palātas dokumentiem atbilstoši Lēmumam, ar ko paredz iekšējos noteikumus, ar kuriem saskaņā izskatāmi pieteikumi par piekļuvi Palātas rīcībā esošiem dokumentiem.
36. pants
Spēkā stāšanās
Ar šo reglamentu tiek atcelts un aizstāts reglaments, ko Palāta pieņēma 2004. gada 8. decembrī.
Šis reglaments stājas spēkā 2010. gada 1. jūnijā.
37. pants
Publicēšana
Šo reglamentu publicē Eiropas Savienības Oficiālajā Vēstnesī.
Luksemburgā, 2010. gada 11. martā
Revīzijas palātas vārdā –
priekšsēdētājs
Vítor Manuel da SILVA CALDEIRA

Summary:
Eiropas Revīzijas palāta (ERP)
Eiropas Revīzijas palāta (ERP)
 
KOPSAVILKUMS:
Līguma par Eiropas Savienības darbību (LESD) 287. pants
Eiropas Savienības Revīzijas palātas reglaments
KĀDI IR LESD 287. PANTA UN REGLAMENTA MĒRĶI?
Eiropas Revīzijas palāta (ERP) ir ES ārējais revidents. Attiecīgi ERP brīdina par riskiem, nodrošina ticamību, norāda uz trūkumiem un labu praksi un sniedz norādījumus politikas veidotājiem un likumdevējiem par to, kā uzlabot ES politikas un programmu pārvaldību. ERP darbojas kā neatkarīgs ES pilsoņu finansiālo interešu sargātājs.
Līguma par Eiropas Savienības darbību 287. pantā ir noteikti Palātas uzdevumi.
ERP pieņem savu reglamentu, kuru pēc tam apstiprina Padome. Tas reglamentē ERP iekšējo darbību. Noteikumi aptver tādus aspektus kā:Palātas organizācija (iecelšana amatā, pilnvaru termiņš, Palātas pienākumi, priekšsēdētāja ievēlēšana); darba procedūras (Palātas un apakšpalātu sēdes, Palātas lēmumu pieņemšanas kārtība, apakšpalātas un komitejas, revīzija un pārskatu, ziņojumu, atzinumu, apsvērumu un deklarācijas par pārskatu ticamību sagatavošana).
SVARĪGĀKIE ASPEKTI
Sastāvs un struktūraPalāta ir koleģiāla struktūra, proti, tās locekļi kopīgi atbild par pieņemtajiem lēmumiem un veiktajiem pasākumiem. Tajā ir 27 locekļi – pa vienam no katras ES dalībvalsts. Locekļus ieceļ uz sešiem gadiem (to var darīt arī atkārtoti). Palātas locekļus izraugās no personām, kas savā ES dalībvalstī darbojušās vai darbojas neatkarīgās revīzijas iestādēs vai ir īpaši kvalificētas šim amatam. ERP locekļiem ir jāievēro ētikas kodekss, kurā noteikta to neatkarība, neitralitāte, godprātība, atdeve, koleģialitāte, konfidencialitāte, atbildība un pienākumi pēc pilnvaru termiņa beigām. Palātas locekļi uz trijiem gadiem no sava vidus ievēlē priekšsēdētāju (to var darīt arī atkārtoti). Viņa/viņas pienākumi ir šādi:sasaukt un vadīt Palātas sēdes;nodrošināt Palātas lēmumu izpildi;nodrošināt Palātas struktūrvienību, tostarp par protokolu un apmeklējumiem, saziņu, juridiskajiem jautājumiem un iekšējo revīziju atbildīgo struktūrvienību, sekmīgu darbību, kā arī Palātas darba labu vadīšanu;iecelt atbildīgo personu, kas pārstāv Palātu tiesas procesos;pārstāvēt Palātu ārējās attiecībās un attiecībās ar pārējām ES iestādēm. Palātai ir ģenerālsekretārs, kurš atbild par Palātas Sekretariāta ikdienas darbu un par Palātas pārvaldību, finansēm un atbalstu, cilvēkresursiem, informācijas tehnoloģijām un tulkošanu. Palātai ir arī apakšpalātas un komitejas: Apakšpalātas pieņem atzinumus, īpašos ziņojumus un konkrētus gada pārskatus. Tās sagatavo arī gada pārskatus par ES budžetu, kurus pēc tam pieņem Palāta;Komitejas (piemēram, Administratīvā komiteja un Revīzijas komiteja) strādā pie administratīviem jautājumiem un pieņem lēmumus par jautājumiem, kas saistīti ar saziņu un stratēģiju.Palātas uzdevumiERP ir Eiropas Savienības neatkarīgs ārējs revidents. Tās ziņojumi un atzinumi ir būtisks ES atbildības ķēdes posms. Tie tiek izmantoti, lai sauktu pie atbildības ES politikas un programmu īstenotājus: Komisiju, citas ES iestādes un struktūras un valsts pārvaldes iestādes dalībvalstīs. ERP brīdina par riskiem, nodrošina ticamību, norāda uz trūkumiem un labu praksi un sniedz norādījumus politikas veidotājiem un likumdevējiem par to, kā uzlabot ES politikas un programmu pārvaldību, lai tās nodrošinātu izmaksu lietderību.Revīzijas
Tās ir šādas:veic, pamatojoties uz dokumentiem, un vajadzības gadījumā uz vietas citās ES iestādēs; veic telpās, kas pieder jebkurai organizācijai, kura ES vārdā pārvalda ieņēmumus un izdevumus; veic dalībvalstīs un citās pasaules valstīs, tostarp tādu fizisku vai juridisku personu telpās, kas saņem ES budžeta līdzekļus.Pildot savus ES ārējā revidenta pienākumus, Palāta sadarbojas ar valstu iestādēm un ES iestādēm. Tā var arī pieprasīt informāciju, kas tai vajadzīga, lai sekmīgi veiktu savus uzdevumus, no ES iestādēm un struktūrām, organizācijām, kas saņem ES budžeta līdzekļus, vai arī valstu revīzijas iestādēm.
Stratēģija un darba programmasLai arī turpmāk līdzsolī ar attīstību saglabātu vadošu pozīciju publiskā sektora revīzijas jomā, ERP savlaicīgi plāno stratēģisko attīstību un revīzijas prioritātes. Tās pamatmērķi ir noteikti daudzgadu stratēģijās. Katru gadu Palāta pieņem darba programmu, kurā uzskaita prioritātes attiecībā uz revīziju veikšanu. Programmu publicē, un Palātas priekšsēdētājs to iesniedz Eiropas Parlamenta Budžeta kontroles komitejai.Gada budžeta izpildes apstiprināšanas kārtībaPalātai nav tiesu varas pilnvaru, un tādēļ tā nevar piemērot sankcijas. Pēc katra finanšu gada noslēguma tā sagatavo gada pārskatu, ko publicē Oficiālajā Vēstnesī. Šajā pārskatā ir aplūkota kompetento iestāžu īstenotā ES budžeta un Eiropas attīstības fondu pārvaldība. Tam ir būtiska nozīme lēmumu pieņemšanas procesā, kurā Eiropas Parlaments lemj par budžeta izpildes apstiprinājuma sniegšanu Komisijai. Revīzijas palāta arī nodod Padomei un Parlamentam ticamības deklarāciju, kas apliecina, ka budžeta līdzekļi ir izmantoti pareizi un saskaņā ar noteikumiem. Turklāt Palāta var arī jebkurā laikā iesniegt apsvērumus par konkrētiem jautājumiem, tostarp īpašu ziņojumu un pārskata ziņojumu veidā, un iesniegt atzinumus, kad tiesību aktos ir noteikts, ka Palātai tādi ir jāsniedz pēc citu Eiropas iestāžu lūguma vai pēc savas iniciatīvas. Par gada pārskata pieņemšanu Palāta lemj oficiālās sēdēs ar locekļu balsu vairākumu. Tās sēdes ir slēgtas, ja vien tā nelemj citādi. Atsevišķos gadījumos tā var pieņemt lēmumus, piemērojot rakstisko procedūru. ERP ziņo par pārkāpumiem ES līdzekļu izmantošanā un par revīzijas laikā konstatētajiem iespējamiem krāpšanas gadījumiem informē Eiropas Biroju krāpšanas apkarošanai (OLAF) vai Eiropas Prokuratūru (EPPO).
KOPŠ KURA LAIKA REGLAMENTS IR PIEMĒROJAMS?
Tas ir piemērojams kopš 2010. gada 1. jūnija.
KONTEKSTS
Luksemburgā esošā Palāta tika izveidota 1977. gadā, un kopš 1992. gada tā ir pilntiesīga ES institūcija.
Plašāka informācija:ERP tiesiskais regulējums (Eiropas Revīzijas palāta); Lēmums Nr. 21-2021, ar ko nosaka Eiropas Revīzijas palātas reglamenta īstenošanas kārtību (Eiropas Revīzijas palāta); ES budžets (Eiropas Komisija).
PAMATDOKUMENTI
Līguma par Eiropas Savienības darbību konsolidētā versija, Sestā daļa – Noteikumi par iestādēm un finanšu noteikumi – I sadaļa – Noteikumi par iestādēm – 1. nodaļa – Iestādes – 7. iedaļa – Revīzijas palāta – 287. pants (bijušais EKL 248. pants) (OV C 202, 7.6.2016., 170.–171. lpp.)
Eiropas Revīzijas palātas Reglaments (OV L 103, 23.4.2010., 1.–6. lpp.)
Skatīt konsolidēto versiju.
SAISTĪTAIS DOKUMENTS
Palātas locekļu un bijušo locekļu ētikas kodekss (OV L 128, 2.5.2022., 102.–113. lpp.)
Pēdējo reizi atjaunots: 02.05.2022